האולימפיאדה היא יום חגם של אתרי הספורט | מי בראש, מי מפגר מאחור ומי לא החליט אם הוא משתתף במירוץ | בגזרת העיתונים: "ישראל היום" ממשיך לשבת על הספסל
האולימפיאדה הזו היא שעתו הגדולה של האינטרנט. אחרי שערוץ הספורט ויתר על רכישת זכויות של ענפי ספורט בדרגה משנית, וגם one נותר מחוץ לתמונה החיה, הפך האירוע לקונצרט בלעדי של מקום אחד: קבלו את ערוץ 1, הפעם כקרטל שידורים ישירים. החידוש הפעם הוא שימוש מקסימלי באתר האינטרנט של רשות השידור להעברת כל התחרויות. כל אחד יכול לצפות בתחרות שמעניינת אותו, לדלג מאחת לאחרת או לפתוח כמה חלונות יחדיו על המסך. איכות התמונה גבוהה, ונכון לשני ימי השידור הראשונים האתר לא קרס בגלל ריבוי צופים, אם כי קירטע פה ושם. בלחיצה על הקישור לכל אחת מהתחרויות מגיעים לשידור (תמונה וקול) ללא קריינות ופרשנות, אלא אם מדובר בשידור ישיר שמועבר באותו רגע בערוץ 1. היו מקרים שהתקבלה תמונה בלבד, ללא קול, דבר שפגם בחוויית הצפייה. מקרה מוזר שנרשם: התמונה מבריכת השחייה, הסאונד מכדורעף חופים. הדף האולימפי באתר רשות השידור יהיה מהנצפים ביותר בשבועיים הקרובים. רוממה גאה על כך. ביתר אתרי הספורט עבדו לקראת משחקי לונדון, אבל אף אחד לא שילם על הכבוד לשדר ישירות. רק שלושה רכשו זכויות על תקצירים מוקלטים. כולם רוצים לתפוס מקום על גל הרייטינג של לונדון 2012, אבל איזה אתר הוא המקצועי, המעניין והיפה ביותר? בעזרת הקורא המושבע אבנר סמיד סקרנו את פועלם של שבעה אתרים מרכזיים למען סיקור האולימפיאדה. מי הטוב ביותר ומי לא בענף.  מראה: תצלום גדול עם ארבעה אייטמים מתחלפים. עיצוב נעים לעין. התמצאות: פשוטה, בהתאם למספר האפשרויות הלא גדול. סיקור כללי: לא מספק. הצגת המשלחת הישראלית: קצר ולעניין. כמה זכו לסרטון וידיאו אישי, והיו כאלה שלא. למה? לו"ז לתחרויות: כרונולוגי, לפי ימים ושעות התחרויות בלבד. לא נוח למי שמחפש ענף מסוים. וידיאו: דל מאוד. חלוקה לענפים: טוב מאוד. סיקור היסטורי: ויתרו על האולימפיאדות, התמקדו בהתפתחות של כל ענף. קצת מוזר. בונוס: אין. סך-הכל: עומדים במינימום האולימפי.  מראה: סטנדרטי. פרסומת טורדנית מתחרה עם הכותרת. התמצאות: לא נוחה. אין סרגל כלים עליון, צריך לגלול למטה כדי לחפש. סיקור כללי: בינוני מינוס. לידיעתם: אולימפיאדת לונדון זה לא רק ישראל. הצגת המשלחת הישראלית: טקסט דל מאוד. רוצים להכיר את הספורטאים? תיאלצו לצפות בווידיאו של חצי שעה מהתוכנית בערוץ one שבמסגרתה ריאיין אריק זאבי כל אחד מהם. לו"ז לתחרויות: חיפשנו ולא מצאנו. ביזיון. וידיאו: טוב, כולל תקצירים מהתחרויות. חלוקה לענפים: הסבר קצר למתחילים, ללא סקירה של הצפוי בכל אחד מהם. סיקור היסטורי: ציון עובר פלוס. בונוס: "ישראל מעודדת" – תוכנית טלוויזיונית קצרה מזווית אחרת. סך-הכל: לא בשביל זה הגענו עד הלום.  מראה: טוב לעיניים. התמצאות: נוחה מאוד. סיקור כללי: טוב פלוס. הצגת המשלחת הישראלית: מצוין. כל מה שצריך בלי לייגע. השקיעו גם בגרפיקה. לו"ז לתחרויות: ברור ונוח מאוד, עם בעיית אמינות קלה: בשבת פירסמו ששחר פאר תתחרה באותו יום, במקום בראשון. וידיאו: שופע, כולל חומרים מהתחרויות. חלוקה לענפים: טוב מאוד. סיקור היסטורי: מגוון, מושקע, מצוין. בונוס: לא מצאנו משהו מיוחד. סך-הכל: מקצועי, נראה טוב, מרוויח ביושר מקום בין שלושת הטובים.  מראה: ציפינו שישקיעו בעיצוב חגיגי יותר. התמצאות: סבירה. סיקור כללי: אין טענות. הצגת המשלחת הישראלית: כל ספורטאי זוכה לחלון המכיל תמונה, טקסט וסרטון אישי קצר. ארוז ומתוקתק כמו שצריך. לו"ז לתחרויות: נוח מאוד. וידיאו: יש תקצירים, אין מספיק דיווחים מהשליחים (אולי ישתפר בהמשך). פילוח ענפים: טוב. סיקור היסטורי: ביום שישי היה מצוין. בשבת ההיסטוריה התנדפה מהדף כלא היתה. בונוס: מפה אינטראקטיבית מפורטת של כל האיצטדיונים. סך-הכל: ציון עובר, אבל לפחות מול שני אתרים מתחרים לא מספיק בתוכן ובמראה. מערוץ הספורט, שרואה בעצמו מדורת השבט, אפשר היה לצפות להרבה יותר.  מראה: כמו אתר של קייטנה, בעיקר בגלל השימוש בוורוד, צבע הלוגו של המשחקים. התמצאות: נוחה. סיקור כללי: טוב. הצגת המשלחת הישראלית: הטקסט לוקה בחסר, אבל סרטון קצרצר על כל אחד מספק את הסחורה. לו"ז לתחרויות: אין. תקבלו את לוח שידורי היום, מין תחליף זול. גם קישור לאתר המשחקים לא פותר את הבעיה. משונה ומעצבן. וידיאו: או! בשביל זה אנחנו כאן. שידורים בלעדיים מכל התחרויות, כולל שידורים חוזרים. בינגו ענק. סיקור היסטורי: מבט שטחי מדי על האולימפיאדות, אבל התמקדות ב-16 גיבורים אולימפיים (מעט מדי) כולל קטעי וידיאו מרגעי השיא שלהם מחפה מעט על השטחיות. בונוס: מפת לונדון. סך-הכל: הכי אטיים בפרסום טקסטים, אבל השידורים הישירים מקפיצים אותם לצמרת.  מראה: טוב, שימוש רב בגרפיקה אינטראקטיבית, תענוג לעיניים. התמצאות: טובה מאוד, כולל סרגל כלים שופע. סיקור כללי: מצוין. לא תקועים בדל"ת אמותיו של הכחול-לבן. הצגת המשלחת הישראלית: טובה. מורגש חיסרון בציון מועדי התחרות של כל אחד מהספורטאים. לו"ז לתחרויות: נוח וקל. וידיאו: יש מספיק לכולם, כולל תקצירי הספורטאים הישראלים. חלוקה לענפים: עקב אכילס היחיד. סיקור היסטורי: טוב מאוד, כולל גיבורים אולימפיים. בונוס: הובטח חידון יומי, אבל בשבת לא הופיע. לפחות יש קריקטורה יומית. סך-הכל: מקצועי, מעניין, מגוון. הגיימס בונד של האתרים (לא כולל שידורים חיים).  מראה: ההתחלה מפתה: תמונת ענק מתחלפת מקדמת את הבאים. ככל שגוללים מטה, השעמום גובר. התמצאות: סבירה. סיקור כללי: טוב ומעודכן. הצגת המשלחת הישראלית: סביר. לו"ז לתחרויות: מהיר ונוח. וידיאו: לא בענף. התחליף: טיוב בענייני דיומא. פילוח ענפים: אין. סיקור היסטורי: טוב מאוד, כולל 12 הספורטאים הגדולים ביותר ובתוספת תצלומים של עמודי "הארץ" מאולימפיאדות עבר. בונוס: ציוצי כתבי "הארץ" וספורטאים אולימפיים. סה"כ: כמו האנגלים: קריר, קורקטי, ענייני. פוטנציאל להשתפר. סיכום הימים הראשונים למשחקי לונדון 2012: מדליית הארד ל-ynet, הכסף ל"וואלה", הזהב לרשות השידור. "אתם קוראים נכון", מתפארת מודעה עצמית ב"ישראל היום" שטוענת שאתם אוחזים בעיתון הנקרא ביותר בישראל. המודעה הזו הופיעה ביום חמישי האחרון במדור הספורט, לצד עמוד של מה שאמור להיות מוסף מיוחד לאולימפיאדה. כשב"ידיעות" חורקים שיניים עם מוסף של 32 עמודים, כש"הארץ" מרוט הכנפיים משקיע במגזין של 40 עמודים וכש"מעריב" החבוט מספק מוצר של 60 עמודים, העיתון מס 1 על-פי סקר TGI עדיין לא מסוגל להפיק מוסף נפרד לאירוע הספורט מס 1 בעולם.  אין טענות לתוכן, אבל תשעה עמודים אולימפיים בתוך מדור הספורט הם תוצאה עלובה מבחינה כמותית. מה עוד ששלושת העיתונים האחרים פירסמו, נוסף למוספים המיוחדים, גם את מדור הספורט היומי. הספורט השוטף בשרוליק זכה באותו יום לשלושת רבעי עמוד בלבד, שרובו הוקדש גם הוא לאולימפיאדה. כל היתר נדחק לטור אחד. שנתיים וחצי אחרי שהצטרף למשפחת העיתונים עם מוספי סוף-שבוע ושנתיים אחרי שנטל את ההובלה בסקרי קריאה, הגיע הזמן ש"ישראל היום" יעלה מדרגה ויכבד אוכלוסיית קוראים שמקופחת אצלו באופן עקבי. שלושת המוספים שכן כיבדו את הקוראים ואת האירוע כיבדו גם את המקצוע. הבדלי האיכות לא היו גדולים. ואם מתעקשים על טעם וריח, מדליית הזהב הולכת ל"מעריב", הברונזה ל"ידיעות אחרונות". "מחדל האבטחה", סיפרה כותרת ב"ידיעות אחרונות": חמישה ימים התאמנו שחייני המשלחת האולימפית בעיר מרוחקת מלונדון ללא שום אבטחה. כותרת המשנה סקרה בקצרה את תגובות הנוגעים בדבר וציינה כי אלו גילגלו את האחריות מאחד לאחר: השב"כ למשרד הספורט, שהעביר לאיגוד השחייה, שזרק את האשמה על הוועד האולימפי הישראלי. אלא שתגובת הוועד האולימפי נעדרה משום מה מהכתבה, על אף שהמקרה היה ידוע לעיתון במשך כמה ימים ולא פורסם מטעמי ביטחון. הוועד האולימפי גם ספג אש מטור דעה לצד הידיעה ("רשלנות פושעת"). בכך התרשל "ידיעות" בטיפול באייטם. הכותרת שלנו למקרה הזה היא "מחדל התגובה".  אתר רשות השידור מציג שלוש גרסאות לשם אחד. לבחירת הקוראים 